Povzetek revizijskega poročila
Pravilnost poslovanja Nacionalne agencije Republike Slovenije za kakovost v visokem šolstvu

Računsko sodišče je izvedlo revizijo pravilnosti poslovanja **Nacionalne agencije Republike Slovenije za kakovost v visokem šolstvu** v letu 2020. Cilj revizije je bil izrek mnenja o pravilnosti poslovanja Nacionalne agencije Republike Slovenije za kakovost v visokem šolstvu v letu 2020.

Računsko sodišče je o pravilnosti poslovanja Nacionalne agencije Republike Slovenije za kakovost v visokem šolstvu v letu 2020 izreklo mnenje s pridržkom, ker je ugotovilo, da je v naslednjih primerih poslovala v neskladju s predpisi:

* sistemizacija delovnih mest ni odražala dejanskih delovnih potreb;
* ni zaprosila za izdajo dovoljenja za dostop do tajnih podatkov za direktorja, čeprav je bilo dovoljenje navedeno v sistemizaciji delovnih mest kot pogoj za zasedbo delovnega mesta;
* 8 javnim uslužbencem je neupravičeno povrnila stroške mesečnih vozovnic v mestnem prometu v skupnem znesku 1.171 EUR;
* sklenila je najemno pogodbo o najemu poslovnih prostorov, ki je strožje določala pogoje za odpoved najemne pogodbe od zakonske ureditve;
* plačala je najemnino za najem 6 parkirnih mest za javne uslužbence v znesku 2.260 EUR;
* vrednost 2 javnih naročil je ocenila tako, da se je izognila postopku oddaje naročil;
* pričela je s postopkom oddaje javnega naročila, čeprav za projekt v veljavnem načrtu razvojnih programov ni imela načrtovanih sredstev;
* pogodbe z izbranim ponudnikom ni objavila v 48 dneh od oddaje javnega naročila na spletni strani, namenjeni izvajanju elektronskega javnega naročanja;
* naročilnici v skupnem znesku 2.956 EUR je izdala po opravljenih storitvah;
* pred izplačilom ni preverila pravnega temelja in višine obveznosti, ki izhajata iz verodostojne knjigovodske listine;
* pri pripravi poročil v postopkih akreditacij in zunanjih evalvacij visokošolskih zavodov, študijskih programov in višjih strokovnih šol ni ocenila vzrokov za zamude na način, ki bi omogočil oceno dopustnosti uveljavljanja pogodbene kazni;
* v pogodbo o opravljanju storitev prevajanja ni vključila protikorupcijske klavzule;
* plačil obveznosti ni izvedla v predpisanih rokih;
* proračuna ni predobremenila v celotnem znesku prevzete obveznosti in v zahtevanem petdnevnem roku;
* prevzemala je obveznosti prek dovoljenega obsega prevzetih obveznosti v breme proračunov prihodnjih let.

Računsko sodišče je opozorilo tudi na dileme glede pravno-organizacijske oblike Nacionalne agencije Republike Slovenije za kakovost v visokem šolstvu v letu 2020. Nacionalni agenciji Republike Slovenije za kakovost v visokem šolstvu je podalo **priporočila** za izboljšanje poslovanja in zahtevalo **predložitev odzivnega poročila,** v katerem mora Nacionalna agencija Republike Slovenije za kakovost v visokem šolstvu izkazati, da je pričela z izvajanjem aktivnosti za sklenitev dogovorov z zaposlenimi o vračilih preveč izplačanih stroškov prevoza na delo in z dela.

Ljubljana, 11. novembra 2021